আবার, V1-এর কোষেরা সারিসারি কোষ দিয়ে ওরিয়েন্টেশন-কলাম বা দিক-স্তম্ভ গড়ে তোলে। এই কোষের সারিরা আবার নির্দিষ্ট লাইনের দিক অনুযায়ী সক্রিয় হয়। দিক-স্তম্ভের এই সক্রিয়তার কারণে V1 কোষেরা দৃশ্যজগতের বিভিন্ন বস্তুর কিনারা সনাক্ত করতে পারে। চোখের সামনে থাকা দৃশ্যপটের বিভিন্ন বস্তুকে সনাক্ত করা থেকেই দৃশ্য-প্রতীতির শুরু হয়। প্রাথমিক দৃশ্য কর্টেক্সের একটি বিশেষত্ব হলো সারি সারি কোষের স্তম্ভাকার গঠন। এটা কিন্তু কোন সামান্য কিছু নয়, এই গঠন আবিষ্কার করেই ১৯৮১ সালে ডেভিড হাবেল ও টর্স্টেন উইজেল নোবেল পুরস্কার পান।